text: Glæde på efterskolerne
  03 november 2011 kl. 13.04
  Glæde på efterskolerne i dag - regeringen vil annullere de besparelser, som VK-regeringen vedtog.
  På Uge Efterskole ved Tinglev er der 50 elever, men der er plads til 70 - derfor er der glæde på skolen over dagens udspil fra regeringen. 
  Sidste år oplevede efterskolerne samlet set en tilbagegang i søgningen - for første gang i 40 år.
  Nu håber skolerne at udviklingen igen vender, når det bliver billigere for familier med en indkomst på over 610.000 kroner at sende deres børn på efterskole.
  Det er konsekvensen af, at regeringen i sit finanslovsforslag annullerer de besparelser på efterskoleområdet, som den tidligere regering vedtog.
  Konkret handler det om, at staten betaler støtte til alle elever, der vil gå på efterskole. Jo højere husstandsindkomst, jo mindre støtte. Den tidligere regering gjorde så et yderligere indhug i støtten, hvis indkomsten lå over 610.000 kroner.
  Den regel er nu fjernet igen og bragt tilbage til det tidligere niveau.
   - Vi ved, at et godt efterskoleophold kan være afgørende for, at den unge kan gennemføre en ungdomsuddannelse. Derfor var jeg meget imod, at den tidligere regering afskar en række familier fra at benytte tilbuddet, siger Christine Antorini til Ritzau.
  